《白榆歌别司马汪公归婺中》
明代·胡应麟

天上何所有，历历种白榆。光辉烂绛阙，照灼青云衢。

白榆花开银汉傍，千枝万叶垂琳琅。干拥西池翳若木，根盘东旭凌扶桑。

何来太乙精，骑龙游八荒。折花戏阊阖，竦身朝紫皇。

帝命携青童，下界聊徜徉。时维乙酉岁，元会呈嘉祥。

长虹百道飞紫阳，胃娄奎壁交寒芒。巍然名世降空谷，九州四海垂文章。

文园消渴太史腐，宇宙何人策高步。千秋再起司马公，鼎足中原共驰骛。

司马当年年甫髫，食牛吞虎心雄豪。试宰乌伤动当宁，立驱五马行春郊。

蕞尔倭酋躏中国，流血膏原胔横隰。九重拊髀思长城，大开幕府罗群英。

馀皇乱蹴沧海上，只手尽补天南倾。伟哉司马文且武，左挈夔龙右方虎。

琅琊兄弟中颉颃，一字凭陵斗今古。如椽大笔流风霆，落落迥与元化并。

差肩檀孟走公谷，扬班十辈无留行。馀事为诗歌，格力尤矫绝。

宵驰历下军，神交大梁侠。棱嶒健骨摩苍霄，烨如威凤升岧峣。

有时掉臂浣花宅，杜陵野夫不得骄。岳岳龙门并真宰，却向溪头问兰茝。

怜才意气贯金石，下士声名亘湖海。胡生双刺怀十年，姓名磨灭甘尘烟。

参差一泛洞庭棹，极目练水心茫然。山阴乍夜雪三丈，立呼舴艋来新安。

新安山水何奇哉，巨石林立高厓摧。奔流溅沫望不极，恍若吕梁悬水三十仞。

庐山之瀑，滟滪之流，砰訇触怒争喧豗。长年捩舵不遑息，转入危滩势逾急。

穷幽历阻到梁下，翘首天都倚绝壁。天都去天不盈尺，云门隐隐云气入。

两袖乘天风，苍茫踏云中。举头见太函，疑是轩辕宫。

轩辕不肯谒，却谒司马公。公也倒屣出，一笑心神融。

中厨饾丰膳，炰鳖羞黄熊。玄谈叩无始，高论探鸿濛。

醉中吐豪气，四坐惊元龙。不知天河落盏底，但见蓬莱旭日荏苒悬城东。

城东陌上春风来，十里五里桃花开。飘然蓝舆扪崔嵬，红霞纷纷落绿苔。

明眸皓齿临高台，恍如瓢笠行天台。吴生曼声振林木，谢生悬河笥充腹。

美人临邛得王四，豪士扶风见汪六。曲江观涛病色扬，龙山落帽饶清狂。

山公倒著接䍦坐，相看一一俱高阳。定瓷博山焚妙香，蒲萄之酿琥珀光。

大叫酣眠竹林下，下视六合天茫茫。大白频挥不知数，斗酒宁论百篇富。

文章乍可穹壤齐，富贵真如草头露。拂衣东望生离愁，我欲东归公苦留，为君且解青貂裘。

山灵入梦幽思发，单车竟作齐云游。齐云巀嶪天尽头，何年赤县开神州。

蹊回谷转划然一窍透混沌，香炉紫烟缭绕五城十二昆崙丘。

憩公无量阁，宿公文昌楼。羽人跨白鹿，道士骑青牛。

五老岩岩立霞际，环佩高翔隔尘世。三姑亭亭若可招，蕙裳罗带长飘摇。

回瞻巨碣峙寥廓，科斗虫鱼籀文剥。云是元封封禅碑，帝遣神书镇名岳。

朝辞白岳下，暮宿岩市溪。如花六七辈，秉烛相招携。

华灯荧荧夹明月，笳鼓煌煌众星列。忽看紫气屯关门，走卒儿童竞欢悦。

曳杖扶天孙，徘徊登幔亭。周遭列岩岫，綵绘飞银屏。

观者盈道傍，叹息难具陈。有如武夷君，挥手辞世人。

幔亭登乍毕，还寻上池室。浮筏溯空明扬帆，弄春碧沙棠为楫。

绣幕悬金罂，玉瓶置我前。百壶荡漾如流泉，翠眉蝉鬓纷婵娟。

觞行乐奏雷电作，回桡转向濠梁泊。清沙锦石俨可数，细雨斜风亦不恶。

李姬拂袖拥高浪，赵女褰裙映林薄。漫忆岑郎吟渼陂，欲效陈思赋河洛。

昏黑归来兴逾逸，玳瑁芙蓉众宾集。红牙按拍催鸾笙，紫笋攒箫和龙笛。

痛饮淋漓将至石，主人留髡向西席。吁嗟乎今晨何晨夕何夕，人生快意差已极。

乐极悲来将奈何，登山临水哀情多，倚风老泪双滂沱。

公为我楚舞，我为公越歌。丰城两神物，会合长蹉跎。

眼前岁月东逝波，青青柳色明关河。明发牵衣强余住，咫尺芳洲断春树。

欲行不行行且留，未忍匆匆别公去。公不见琅琊布衣十日饮，琅琊之人渺何处。

当时太白配残月，此日中流仅孤柱。何如片鹢飞严陵，生刍泂酌浇吴城。

白玉之楼缥缈孤悬大罗上，弇州之山五彩之鸟，八翼四足仰天矫首而长鸣。

定知精爽为公下，辎軿杂沓来秋冥。旁观客有骑羊者，彷佛生平共杯斝。

如渑之酒迹已陈，此臂宁堪少年把。俯仰乾坤但公在，磊落肝肠为公写。

已从孔祢申末契，底事桓文论兴谢。愿作灵光千万年，白首同公白榆社。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。